สิงคโปร์ซื้อRML
จ่าย2พันล.กำหุ้น25%ส่ง‘ประดิษฐ์ ภัทรประสิทธิ์’นั่งประธาน
2 ก.พ. 2556

จ่าย2พันล.กำหุ้น25%ส่ง‘ประดิษฐ์ ภัทรประสิทธิ์’นั่งประธาน
ไรมอนแลนด์ บิ๊กล็อต 2,143 ล้านบาท หุ้นใหญ่ดูไบ เฉือนขาย 24.98% ให้ “JS OIL” ของสิงคโปร์ ตั้ง “ประดิษฐ์ ภัทรประสิทธิ์” ประธานบอร์ดคนใหม่ หุ้นบริษัท ไรมอนแลนด์ (RML) ราคาขยับขึ้นแรง ท่ามกลางมูลค่าการซื้อขายที่หนาแน่น ภายหลังมีรายการซื้อขายรายใหญ่ (บิ๊กล็อต) ของนักลงทุนต่างชาติ ผ่านกระดานต่างประเทศ (RML–F) จำนวน 10 รายการ คิดเป็นจำนวน 893 ล้านหุ้น มูลค่ารวม 2,143.20 ล้านบาท ราคาเฉลี่ยหุ้นละ 2.40 บาท 
ขณะที่ราคาหุ้น RML ปิด 2.32 บาท เพิ่มขึ้น 0.14 บาท หรือ 6.42% มูลค่าซื้อขาย 1,277.07 ล้านบาท ใบสำคัญแสดงสิทธิซื้อหุ้นหรือวอร์แรนต์ชุดที่ 3 (RML–W 3) ปิด 0.61 บาท เพิ่มขึ้น 0.04 บาท หรือ 7.02% มูลค่าซื้อขาย 112.93 ล้านบาท 
รายการบิ๊กล็อตทั้งขาซื้อและขาย ทำผ่านบริษัทหลักทรัพย์ยูโอบี เคย์เฮียน (ประเทศไทย) 




 
ก่อนหน้านี้มีกระแสข่าว นายสุวัจน์ ลิปตพัลลภ นักการเมืองชื่อดัง เจรจาเข้าซื้อหุ้นกับ “IFA Hotel &amp; Resorts 3 LTD” ซึ่งเป็นผู้ถือหุ้นใหญ่ ตกลงจะทำคำเสนอซื้อ (เทนเดอร์ออฟเฟอร์ ที่ราคา 2.10 บาท) กระทั่งราคาหุ้นถูกไล่ขึ้นมา จากนั้นต้นสัปดาห์ (28 ม.ค.) หุ้นถูกทุบลงมาร่วง 26 สตางค์ พร้อมข่าวลือ ดีลของ สุวัจน์ ล้ม กระทั่งมีแรงไล่ซื้อในวันต่อมา ท่ามกลางข่าวมีผู้สนใจซื้อ RML หลายราย หนึ่งในนั้นมี “วิชัย ทองแตง” ด้วย 
คนใกล้ชิด นายสุวัจน์ ยืนยันว่า นายสุวัจน์ ไม่ซื้อหุ้น RML แล้ว เพราะราคาซื้อขาย ตกลงกันไม่ได้ โดย สุวัจน์ จะซื้อราคา 2.10 บาท แต่ IFA ต้องการราคาสูงกว่านี้ 
นายกิตติ ตั้งศรีวงศ์ กรรมการบริษัท ไรมอนแลนด์ กล่าวว่า ได้รับแจ้งจาก IFA ซึ่งเป็นผู้ถือหุ้นรายใหญ่ ได้ทำรายการขายหุ้น RML เมื่อวันที่ 1 ก.พ.ที่ผ่านมา ให้กับ JS Oil Pte Ltd. จำนวน 893 ล้านหุ้น คิดเป็น 24.89% ในราคาหุ้นละ 2.40 บาท รวมเป็นเงินทั้งสิ้น 2,143 ล้านบาท โดยซื้อขายผ่านกระดานบิ๊กล็อต ซึ่งการเปลี่ยนผู้ถือหุ้นรายใหญ่ บริษัทไม่มีแผนเปลี่ยนแปลงธุรกิจหลักหรือโครงสร้างบริหาร 
ภายหลังการขายหุ้นของ IFA บริษัทได้แต่งตั้ง นายประดิษฐ์ภัทรประสิทธิ์ เป็นประธานกรรมการบริษัท แทนนายสมโภชน์ อินทรานุกูล มีผลตั้งแต่วันที่ 1 ก.พ. 2556 ที่ผ่านมา
สำหรับหุ้น RML ซื้อขายร้อนแรง ตลาดหลักทรัพย์สั่งให้วางเงินสดทั้งจำนวนก่อนซื้อ (แคชบาลานซ์) ตั้งแต่วันที่ 4-22 ก.พ. 2556 
นายเอกยุทธ์ อัญชันบุตร นักลงทุนรายใหญ่ กล่าวว่า กำลังรวบรวมข้อมูลการซื้อขายหุ้น RML ซึ่งมีการปล่อยข่าวตุ๋นนักลงทุนออกมาว่า นายสุวัจน์ จะตั้งโต๊ะซื้อหุ้น RML แล้วมีการทุบหุ้นเมื่อวันที่ 28 ม.ค.ที่ผ่านมา พร้อมปล่อยข่าว นายสุวัจน์ ล้มดีล แต่หลังจากนั้นมีแรงซื้อกลับมาไล่หุ้นอีกครั้ง กระทั่งมีการทำบิ๊กล็อตของจริง 
“ตลาดหลักทรัพย์ควรเข้าไปตรวจสอบการซื้อขายหุ้น RML ว่ามีการใช้ข้อมูลภายในหรืออินไซเดอร์เทรดดิงหรือไม่ กรณีดังกล่าวเป็นการตุ๋นนักลงทุนปล่อยข่าวล้มดีลแล้วทุบหุ้นก่อนจะเข้าไปรับของต่ำ ก่อนมีรายการบิ๊กล็อตเกิดขึ้น” นักลงทุน กล่าว m